РЕШЕНИЕ НА КОМИСИЯТА
от 24 януари 2011 година
относно пускането на пазара с цел употреба от съществено значение на биоциди, съдържащи темефос, във френските отвъдморски департаменти
(нотифицирано под номер C(2011) 167)
(само текстът на френски език е автентичен)
(2011/48/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (1), и по-специално член 5, параграф 3 от него,
като има предвид, че:
(1)
В член 16, параграф 2, първа алинея от Директива 98/8/ЕО на Европейския парламент и на Съвета (2) се предвижда Комисията да започне 14-годишна работна програма за системно проучване на всички активни вещества, които са на пазара към 14 май 2000 г. (наричана по-долу „Програмата за преразглеждане“).
(2)
За веществото темефос бе установено, че е пуснато на пазара преди 14 май 2000 г. като активно вещество в състава на биоциди за цели, различни от посочените в член 2, параграф 2, букви в) и г) от Директива 98/8/ЕО. В рамките на определения срок не бе представено досие в подкрепа на включването на веществото темефос в приложение I, IA или IБ към посочената директива.
(3)
В съответствие с член 4, параграф 2, първа алинея от Регламент (ЕО) № 2032/2003 на Комисията (3) държавите-членки бяха задължени да отменят от 1 септември 2006 г. съществуващите разрешения или регистрации за биоциди, съдържащи темефос. Съгласно член 4, параграф 1 от Регламент (ЕО) № 1451/2007 биоциди, съдържащи темефос, не могат да бъдат предлагани повече на пазара.
(4)
В член 5 от Регламент (ЕО) № 1451/2007 са определени условията, при които държавите-членки могат да поискат от Комисията дерогация от разпоредбите, определени в член 4, параграф 1 от същия регламент, както и условията за предоставяне на подобна дерогация.
(5)
С Решение 2007/226/ЕО на Комисията (4) последната предостави такава дерогация за биоциди, съдържащи темефос за целите на борбата срещу комарите, пренасящи сериозни болести във френските отвъдморски департаменти, до 14 май 2009 г. С Решение 2009/395/ЕО на Комисията (5) дерогацията беше продължена до 14 май 2010 г. На 4 март 2010 г. Франция внесе в Комисията доклад относно употребата на темефос.
(6)
Франция подаде заявление до Комисията за продължаване на дерогацията до 14 май 2014 г. Заявлението съдържа информация за най-новите случаи на значими епидемии, разпространявани от комари, във френските отвъдморски департаменти. В него се обяснява необходимостта от използване на набор инсектициди за борба с епидемиите и се представят подробно мерките, предприети за заместване на веществото темефос, както и финансираните от френските органи текущи научни изследвания за намиране на алтернативни методи. На 1 август 2010 г. с помощта на електронни средства Комисията подложи заявлението на Франция на 60-дневно обществено допитване. В рамките на посочения период не бяха изразени възражения срещу исканата дерогация.
(7)
Предвид мащаба на епидемиите от болести, пренасяни от комари във френските отвъдморски департаменти, е уместно да бъде продължено разрешението за употреба на веществото темефос. Поради това е необходимо преходният период за извеждане на веществото от употреба да бъде продължен отново. Продължението следва да влезе в сила след изтичането на предходната дерогация,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 4, параграф 1 от Регламент (ЕО) № 1451/2007 Франция може да разреши пускането на пазара на биоциди, съдържащи темефос (ЕС № 222-191-1; CAS № 3383-96-8), за целите на контрола върху комарите, пренасящи сериозни болести във френските отвъдморски департаменти, до 14 май 2014 г.
Член 2
1. При издаване на разрешение за пускане на пазара на биоциди, съдържащи темефос, в съответствие с член 1 Франция е длъжна да осигури спазването на следните условия:
а)
продължаването на употребата е възможно единствено при условие че биоцидите, съдържащи темефос, са одобрени за планираната употреба от съществено значение;
б)
продължаването на употребата се приема само доколкото тя няма неблагоприятни последици за здравето на човека или на животните или за околната среда;
в)
при даване на одобрение се прилагат всички целесъобразни мерки за намаляване на риска;
г)
биоцидите, останали на пазара след 1 септември 2006 г., се етикетират отново, за да съответстват на условията за ограничена употреба;
д)
в случаите, при които това е възможно, притежателите на разрешения или Франция се опитват да намерят алтернативи на подобни употреби.
2. Франция уведомява Комисията ежегодно за прилагането на параграф 1, и по-специално за действията, предприети съгласно буква д) от него.
Член 3
Адресат на настоящото решение е Френската република.
Член 4
Настоящото решение поражда действие от 15 май 2010 г.
Съставено в Брюксел на 24 януари 2011 година.